Temeljem članka 22. Statuta Udruge Lokalne akcijske grupe Gorski kotar, od 20. rujna 2023. godine, Upravni odbor LAG-a Gorski kotar, dana 30. listopada 2025. godine donosi

**PRAVILNIK O INTERNIM PROCEDURAMA ZA ODABIR PROJEKATA NA NATJEČAJIMA LAG-A GORSKI KOTAR U SVRHU PROVEDBE**

**LRS 2023.-2027.**

**Članak 1.**

Ovim Pravilnikom uređuje se način i uvjeti odabira projekata na LAG natječajima u svrhu

provedbe Lokalne razvojne strategije LAG-a Gorski kotar 2023.-2027. godine.

Za sve što nije propisano ovim Pravilnikom, potrebno je pridržavati se Pravilnika o provedbi

lokalnih razvojnih strategija unutar intervencije 77.06. „Potpora LEADER (CLLD) pristupu“ iz Strateškog plana Zajedničke poljoprivredne politike Republike Hrvatske 2023. – 2027. i ostalih važećih dokumenata propisanih od strane Ministarstva poljoprivrede, šumarstva i ribarstva.

**Članak 2.**

LAG Gorski kotar priprema i provodi Natječaje LAG-a Gorski kotar u skladu s Pravilnikom o provedbi Lokalnih razvojnih strategija unutar intervencije 77.06 „Potpora LEADER/CLLD pristupu“ iz Strateškog plana Zajedničke poljoprivredne politike Republike Hrvatske 2023.-2027. (Narodne novine broj 113/24, 79/25) te njegovim budućim izmjenama i dopunama, po njihovom stupanju na snagu.

**Članak 3.**

Stručna služba LAG-a je obvezna pripremiti natječajnu dokumentaciju te istu prezentirati članovima Upravnog odbora prije donošenja odluke Upravnog odbora LAG-a Gorski kotar o usvajanju natječajne dokumentacije i otvaranju natječaja.

**Članak 4.**

Upravni odbor, na prijedlog stručne službe LAG-a Gorski kotar, imenuje Povjerenstvo za otvaranje zahtjeva za potporu od 2 člana. Povjerenstvo za otvaranje zahtjeva za potporu potpisuje Zapisnik s otvaranja zahtjeva za potporu.

**Članak 5.**

Upravni odbor, na prijedlog stručne službe LAG-a Gorski kotar, imenuje ocjenjivački odbor koji provodi administrativnu provjeru i ocjenjivanje zaprimljenih projekata.

Obvezni članovi Ocjenjivačkog odbora su zaposlenici stručne službe LAG-a, a Upravni odbor po potrebi može imenovati i vanjske ocjenjivače. Predsjednik Ocjenjivačkog odbora ne može biti vanjski stručnjak.

Vanjski ocjenjivači se imenuju u slučajevima nedostatnih ljudskih kapaciteta LAG-a, i/ili

sukoba interesa pojedinog člana Ocjenjivačkog odbora i/ili potrebe za angažmanom vanjskih

stručnjaka za pojedina stručna pitanja.

Vanjskim stručnjacima može se isplatiti naknada, po projektu ili za stručna pitanja u kontrolnoj listi, koju utvrđuje Upravni odbor.

**Članak 6.**

Članovi Ocjenjivačkog odbora na temelju provedenog postupka ocjenjivanja i kontrole usklađenosti projekta s objavljenim Natječajem za LAG intervencije, donose Upravnom odboru LAG-a Gorski kotar preporuku za odabir projekta te istu obrazlažu članovima Upravnog odbora prije donošenja odluka Upravnog odbora LAG-a Gorski kotar o privremenom odabiru/odbijanju/odbacivanju projekta za financiranje iz sredstava LAG Natječaja iz Lokalne razvojne strategije LAG-a Gorski kotar.

**Članak 7.**

Na odluke Upravnog odbora LAG-a Gorski kotar, korisnik ima pravo podnijeti prigovor tijelu LAG-a nadležnom za prigovore, u roku, sadržajno potpun i na način propisan LAG natječajem za određenu intervenciju, uz nemogućnost uvođenja novih činjenica i dokaza. Rok rješavanja prigovora iznosi 30 dana od dana zaprimanja prigovora.

Korisnik može podnijeti prigovor zbog: povrede postupovnih odredbi određenog natječaja, pogrešno i nepotpuno utvrđenog činjeničnog stanja i/ili pogrešne primjene propisa na kojem se temelji odluka.

Daljnji postupci postupanja po prigovorima detaljno su opisani u određenom LAG natječaju, a temelje se na Pravilniku o provedbi Lokalnih razvojnih strategija unutar intervencije 77.06 „Potpora LEADER/CLLD pristupu“ iz SP ZPP RH 2023.-2027. (NN 113/24, 79/25).

Tijelo LAG-a nadležno za prigovore o istoj stvari može odlučivati samo jednom te može: odbaciti, odbiti ili usvojiti prigovor. Odluka tijela LAG-a nadležnog za prigovore je konačna i nije moguće izjaviti daljnju žalbu prema APPRRR.

**Članak 8.**

Ovaj Pravilnik stupa na snagu danom donošenja te se objavljuje na mrežnoj stranici LAG-a Gorski kotar.

Lokve, 30. listopada 2025. godine

**Predsjednica LAG-a Gorski kotar**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
 Sanja Čop,dipl. oec.